
Αξιότιμες κυρίες, Αξιότιμοι κύριοι Πρόεδροι και γραμματείες των τμημάτων,
Το Εθνικό και Καποδιστριακό Πανεπιστήμιο Αθηνών επενδύει σταθερά και διαχρονικά στη σύνδεση των φοιτητών και των αποφοίτων του με την αγορά εργασίας, ώστε να διευκολύνεται και να ενισχύεται η μετάβασή τους από την ακαδημαϊκή κοινότητα στο εργασιακό περιβάλλον.
Στο πλαίσιο αυτό, οι Πρυτανικές Αρχές του Ιδρύματος διοργανώνουν και φέτος, τις «Ημέρες Καριέρας ΕΚΠΑ», οι οποίες θα πραγματοποιηθούν στις 12 Οκτωβρίου 2026 (15.00-19.00), αποκλειστικά δια ζώσης για τις εταιρείες που θα συμμετάσχουν και τους φοιτητές/τριες και αποφοίτους/τες που θα παραστούν στις συνεντεύξεις. Επιπροσθέτως, θα υπάρξει εργαστήριο επαγγελματικού προσανατολισμού στο πλαίσιο συζήτησης Στρογγυλής Τράπεζας όπου θα συζητηθούν θέματα από τους συμβούλους Επαγγελματικού Προσανατολισμού και Επιχειρηματικότητας του Γραφείου Διασύνδεσης & Επιχ/τας της Μονάδας Φοιτητικής Μέριμνας. Η εν λόγω συζήτηση στρογγυλής τράπεζας θα έχει ως θέμα: «Και τώρα τί κάνω; Από το πτυχίο……… στην πραγματική ζωή». Εκεί οι φοιτητές/τριες και απόφοιτοι/τες θα έχουν την ευκαιρία να συζητήσουν με τους ειδικούς για το «μετά» το πτυχίο.
Πρόκειται για μια σημαντική δράση εξωστρέφειας του Πανεπιστημίου, με στόχο να δημιουργήσει έναν ουσιαστικό χώρο συνάντησης της ακαδημαϊκής κοινότητας με την αγορά εργασίας.
Για τους φοιτητές/τριες και τους αποφοίτους/τες μας, είναι μια ευκαιρία να κάνουν το επόμενο βήμα.
Για το Πανεπιστήμιο, είναι μια ευκαιρία να αναδείξει το ανθρώπινο δυναμικό και τα σύγχρονα προγράμματα σπουδών του.
Κατά τη διάρκεια των Ημερών Καριέρας ΕΚΠΑ, οι συμμετέχοντες/χουσες θα έχουν τη δυνατότητα να γνωρίσουν επιχειρήσεις και οργανισμούς, να ενημερωθούν για διαθέσιμες θέσεις εργασίας και πρακτικής άσκησης, να συζητήσουν απευθείας με εκπροσώπους της αγοράς και να διευρύνουν το επαγγελματικό τους δίκτυο.
Η συμβολή των Τμημάτων στην επιτυχία της δράσης είναι καθοριστική.
Για να μπορέσει η πρωτοβουλία αυτή των Πρυτανικών Αρχών να φτάσει σε ολόκληρη την πανεπιστημιακή μας κοινότητα, θα θέλαμε τη δική σας υποστήριξη στην ενημέρωση και ενεργοποίηση των φοιτητών και αποφοίτων του Τμήματός σας.
Θα βοηθούσε ιδιαίτερα:
· η αποστολή της σχετικής ενημέρωσης στους φοιτητές του Τμήματος,
· η προώθηση της δράσης στους αποφοίτους, μέσω των διαθέσιμων δικτύων επικοινωνίας,
· η ανάρτηση της ανακοίνωσης στην ιστοσελίδα και στα μέσα κοινωνικής δικτύωσης του Τμήματος,
· η ενημέρωση των φοιτητών μέσα από μαθήματα, εργαστήρια και άλλες ακαδημαϊκές δραστηριότητες,
· η κοινοποίηση της πρόσκλησης σε φοιτητικές ομάδες και δίκτυα του Τμήματος.
Κάθε Τμήμα μπορεί να συμβάλει ώστε ακόμη περισσότεροι φοιτητές/τριες και απόφοιτοι/τες να αξιοποιήσουν αυτή την ευκαιρία.
Η επιτυχία των Ημερών Καριέρας θα είναι, τελικά, μια κοινή επιτυχία του ΕΚΠΑ: των Πρυτανικών Αρχών, των Τμημάτων, των φοιτητών/τριών και των αποφοίτων του.
Σας καλούμε να στηρίξετε την εν λόγω δράση και να ενθαρρύνετε τη συμμετοχή των φοιτητών/τριών και αποφοίτων του Τμήματός σας για τις Ημέρες Καριέρας ενόψει του festival We Are UoA.
Σας ευχαριστούμε θερμά για τη συνεργασία και την πολύτιμη συμβολή σας.
Για περισσότερες πληροφορίες μπορούν οι ενδιαφερόμενοι/νες να επισκεφθούν το site του Γραφείου Διασύνδεσης career.uoa.gr ή για όποιον/α επιθυμεί να κάνει άμεσα την εγγραφή του και να κλείσει ραντεβού με τις  εταιρείες ή να δηλώσει συμμετοχή και να παρακολουθήσει το workshop μπορεί να «πατήσει» στα ακόλουθα links.
Google Calendar Ραντεβού
https://calendar.app.google/jk8x9hdFc2Fz59KJ9 
Google form Εργαστήριο Επαγ/κου Προσαν/μου - Συζήτηση Στρογγυλής Τράπεζας
https://forms.gle/AcG1iZhNt2KyS271A 

Με εκτίμηση,
Γραφείο Διασύνδεσης και Επιχειρηματικότητας 
Εθνικό και Καποδιστριακό Πανεπιστήμιο Αθηνών

